Morten Dahlin (V), 2023-01-19:
Jamen selv tak, og jeg kan sende takken direkte videre til Venstres formand, for jeg har ikke sagt noget her, som Venstres formand ikke har sagt.
Det kræver bare også, at man er med til at finde pengene, for det er et princip herinde på Christiansborg, og det er det i øvrigt også for mig som borgerlig-liberal, at pengene skal tjenes, før de kan bruges.
Og det er altså en bunden opgave; man kan ikke bare komme og sige: Vi vil gerne bruge pengene, men vi vil ikke være med til at finde dem.
Det er en usikker tid, vi lever i.
Krigen er tilbage i Europa, inflationen hærger, klimaet forandrer sig, mange bekymrer sig om fremtiden.
Jeg forstår det godt, for det kan virke, som om den ene krise efter den anden er væltet ind over os.
Men mit budskab her i dag er, at det hele nok skal gå.
Vi skal nok komme igennem det, og jeg er overbevist om, at vi også kan komme styrket ud på den anden side.
Men det afhænger selvfølgelig af, hvordan vi møder de udfordringer, vi står over for.
Bliver vi ramt af panik, trækker vi os tilbage og sætter os hen i hjørnet med armene over kors, bruger vi frygten som politisk redskab?
Eller vælger vi at tage ansvar, vælger vi at handle, går vi til opgaven med den alvor, det kræver, men med et optimistisk syn på fremtiden, med en tro på, at vi også denne gang kan klare udfordringerne og komme styrket videre?
I Venstre vælger vi den sidste tilgang.
Det liberale sind er i sin grundessens optimistisk, og derfor tror vi på det enkelte menneske.
Vi tror på, at danskerne både som individer og i fællesskab er ansvarsfulde, hårdtarbejdende, innovative, og at vi som folk, hvis altså ikke Christiansborg stiller sig for meget i vejen, er i stand til at arbejde, tænke og innovere os ud af de fælles udfordringer, vi står over for.
Det er Venstres udgangspunkt.
Det er den grundlæggende tankegang, vi i mere end 150 år har drevet vores politiske virke med, altså at vi som samfund kan lykkes, at vi som folk er i stand til at skabe fremgang og løfte den fælles opgave, der ligger i at tage et ansvar for os selv og for hinanden.
Men det betyder ikke, at det bliver let.
Vi skal være optimister, men vi skal ikke være naive, for udfordringerne går desværre ikke væk af sig selv.
Få udfordringer er større end krigen i Ukraine.
Ukrainerne kæmper vores alles frihedskamp – en kamp om helt grundlæggende principper.
Det drejer sig om, om lande selv skal bestemme deres fremtid, eller om det er den stærkes ret, der skal herske.
Det bliver vi nødt til at tage bestik af, også herhjemme.
Derfor har Venstre et ønske om at opruste forsvaret, så vi kan forstærke Danmarks sikkerhed, så vi i højere grad kan forsvare os selv, så vi sammen med vores allierede står styrket i kampen for frihed og demokrati.
Det er vi overbevist om vi kan lykkes med.
Men som liberale ved vi, at det ikke kommer af sig selv.
Det kræver modige og ansvarlige beslutninger.
Helt ærligt, jeg forstår godt frustrationen om store bededag.
Jeg synes heller ikke, det er sjovt at opgive en fridag, og jeg forstår godt, at forslaget ikke bliver mødt med hurraråb, selvfølgelig gør det ikke det.
Men lederskab handler ikke om at gøre det, der er populært, lederskab handler om at gøre det, der er rigtigt.
Lederskab er der brug for, særlig når det handler om økonomien, for der er mørke skyer i horisonten.
Og selv om vi alle kommer til at mærke en konsekvens, skal vi nok komme igennem.
Vi tror fuldt og fast på, at vi kan udfolde Danmarks potentialer og skabe en endnu stærkere økonomi, men det kræver igen, at vi er modige.
For der er brug for en række ansvarlige økonomiske reformer, der gør Danmark rigere, der øger beskæftigelsen og skaffer arbejdskraft både til det offentlige og til det private, og som frigør nogle penge, som vi på den ene side kan bruge til at investere dér, hvor der er behov, sundhed, klima, psykiatri, og som vi på den anden side kan bruge til at sænke skatten.
Et flertal i Folketinget har forpligtet sig til, at skatter for både lønmodtagere, selvstændige og virksomheder skal ned, og det er jeg glad for.
Jeg får næsten lyst til at gentage det gamle slogan »Ned med skatten – op med humøret«.
Jeg synes, det er skønt, at der nu er et flertal for at pumpe skattelettelser og dermed optimisme ud i samfundet, og jeg synes, det er dejligt, at politikerne i en tid, hvor flere har svært ved at betale regningerne, holder lidt igen med skatteopkrævninger.
For samlet set kommer skatter og afgifter til at falde under den nye regering.
Det betyder bedre rammevilkår for de virksomheder, der er grundlaget for vores velstand, det betyder, at 3 millioner lønmodtagere og selvstændige får en kontant skattelettelse, og ja, det betyder også, at 250.000 hårdtarbejdende danskere nu får halveret deres topskat.
Før venstrefløjens misundelsesretorik begynder, vil jeg bare sige: Jeg synes, de fortjener det, det er jo deres egne penge.
Jeg synes, vi havde en regering i sidste periode, som var for magtfuldkommen, og som ikke formåede at gøre det, som jeg synes man skal gøre som regering, altså at føre en politik, der er bredt favnende og gerne bredt favnende hen over den politiske midte.
Derfor gik vi jo til valg på, at der skulle komme en ny regering.
Der var så desværre ikke flertal for, at det skulle være Venstres formand, der skulle være statsminister, og i den situation kunne man jo så vælge at sætte sig ind i forhandlingslokalet og prøve at trække Danmark i den rigtige retning, både i forhold til måden at være regering på, men så sandelig også i forhold til den førte politik, eller man kunne vælge at sætte sig ud på sidelinjen med armene over kors.
Vi valgte det første, ikke nødvendigvis fordi det er det letteste for Venstre, men fordi det er det rigtige for Danmark.
Og da jeg engagerede mig i politik, var det trods alt for at kunne være med til at skabe en positiv forandring i det her samfund, jeg holder så uendelig meget af, og det kan Venstre være med til nu, og det er jeg altså glad for.